2013-yili O‘zbekistonda mahalliylashtirish dasturi asosida 5 mlrd dollarlik mahsulot ishlab chiqarildi

O‘zbekistonda Prezident Islom Karimovning 2007-yil 12-noyabrda qabul qilingan “Ichki tarmoq va tarmoqlararo sanoat kooperatsiyasini yanada kuchaytirish chora-tadbirlari to‘g‘risida”gi farmoniga muvofiq an’anaviy hududiy, so‘ngra tarmoqlar sanoat yarmarkasi bo‘lib o‘tadi. Bu haqda O‘zA xabar berdi.

2013-yilda O‘zbekiston yalpi ichki mahsuloti 8%, sanoat mahsulotlari ishlab chiqarish hajmi 8,8 foizga oshdi. Iste’mol tovarlari hajmi o‘tgan yilda 14,4 foizni tashkil qildi. Sanoat kooperatsiyasi asosida tayyor mahsulot, butlovchi buyumlar va materiallar ishlab chiqarishni mahalliylashtirish ko‘lami kengaydi. Xususan, so‘nggi uch yilda mahalliylashtirilgan mahsulotlar ishlab chiqarish hajmi qariyb ikki barobar ko‘paydi. O‘tgan yili mahalliylashtirish dasturi asosida 455 korxonada 1140 dan ziyod loyiha amalga oshirildi. Natijada 5,3 milliard AQSh dollari miqdorida mahsulot ishlab chiqarildi.
Har yili o‘tkazib kelinayotgan Xalqaro sanoat yarmarkasi va Kooperatsion birjani o‘tkazishdan maqsad xo‘jalik yurituvchi subyektlarga ishlab chiqarishni optimallashtirish, ichki tarmoq va tarmoqlararo kooperatsiyani mustahkamlash hamda rivojlantirish, hamkorlar topish, yurtimiz ishlab chiqaruvchilari o‘rtasida mamlakatimizda tayyorlanayotgan mahsulotlarni, jumladan, eksportga yetkazib berish bo‘yicha shartnomalar tuzishga ko‘maklashishdan iborat.
Bunday kompleks yondashuv tufayli an’anaga ko‘ra ikki bosqichda o‘tkaziladigan Xalqaro sanoat yarmarkasi va Kooperatsion birja ishtirokchilari soni yil sayin ortib bormoqda. Masalan, 2013-yilning mart—iyun oylarida bo‘lib o‘tgan hududiy va tarmoqlar sanoat yarmarkalarida 3 000 dan ziyod korxona qatnashgan edi. Ularning 1 800 dan ortig‘i xalq iste’mol tovarlari ishlab chiqaradi. O‘shanda ishtirokchilar stendlarida qariyb 16 ming turdagi mahsulot namoyish etildi. Birinchi bosqichda sanoat kooperatsiyasi asosida mahsulot yetkazib berish bo‘yicha qiymati 446,4 milliard so‘mlik xo‘jalik shartnomalari imzolandi. Uning 22,2 foizi iste’mol tovarlari yetkazib berish bo‘yicha shartnoma bo‘lsa, eksport shartnomalari qiymati 224,9 million dollarni tashkil etdi.
Xalqaro sanoat yarmarkasi va Kooperatsion birjaning ikkinchi bosqichida O‘zbekistonning 1 300 dan ko‘proq korxona va kompaniyasi ishtirok etdi. Ularning 1000 dan ziyodi kichik biznes va xususiy tadbirkorlik subyektidir. Ushbu bosqichda ular tomonidan 13 ming turdan ortiq mahsulot namoyish etildi.
Eslatib o‘tamiz, 2014-yilgi Xalqaro sanoat yarmarkasi va Kooperatsion birjada ham ko‘plab yangilik va innovatsiyalar taqdim etiladi. Mazkur tadbirlarga Vazirlar Mahkamasining shu yil 24-fevralda qabul qilingan “2014-yil Xalqaro sanoat yarmarkasi va Kooperatsiya birjasini tashkil etish va o‘tkazish chora-tadbirlari to‘g‘risida”gi qaroriga binoan tayyorgarlik ko‘rilmoqda.